У С Т А В

НА

НАРОДНО

ЧИТАЛИЩЕ

„ВЪЗРАЖДАНЕ-1927г.”

с.П.СЛАВЕЙКОВ

Общ.Севлиево, обл. Габрово

**ГЛАВА ПЪРВА**

**ОБЩИ ПОЛОЖЕНИЯ**

**ЧЛЕН 1.**

Народно читалище „Възраждане-1927г.” от основаването му през 1927 година до сега и занапред е самоуправляващо се културно-просветно сдружение, което изпълнява и държавни задачи в областта на културата. То работи на принципите на демократизма, доброволността и автономията.

**ЧЛЕН 2.**

 Читалището е юридическо лице с нестопанска цел. То подлежи на вписване в регистъра на Окръжния съд.

**ЧЛЕН 3.**

В дейността на читалището могат да участват всички граждани без ограничения на възраст, раса, пол, образование, политически и религиозни възгледи и етническо самосъзнание.

**ЧЛЕН 4.**

 Читалището поддържа отношения на сътрудничество и координация с държавните, областни и общински органи и организации, на които законите възлагат определени отношения с читалището.

**ЧЛЕН 5.**

Читалището работи в тясно взаимодействие с учебните заведения- училище и детска градина; сътрудничи с организациите, които извършват дейности, които не са в противоречие с основните му цели и задачи.

**ЧЛЕН 6.**

Читалището може да се съюзи с други читалища на местно и национално равнище за общи дейности без ограничение на самоуправлението на собствените си дейности.

**ГЛАВА ВТОРА**

**ЦЕЛИ И ДЕЙНОСТИ**

**ЧЛЕН 7.**

Цел на Народно читалище „Възраждане”-1927г. е да създава, опазва и разпространява духовни ценности, да развива творческите способности, да задоволява културните потребности на гражданите, да развива и обогатява социалната и образователна дейност и да осигурява достъп до информация.

**ЧЛЕН 8.**

 Задачите на Народно читалище „Възраждане”-1927г. са да:

1. Съдейства за обогатяване на културния живот на село.
2. Допринася за разширяване на знанията и интереса към изкуството, културата и науката.
3. Създава условия за развиване и изява на творческите способности на своите членове.
4. Поддържа, обогатява и развива народните обичаи и традиции.
5. Възпитава в дух на родолюбие, демократизъм и общочовешка нравственост.

**ЧЛЕН 9.**

Читалището осъществява своите цели и задачи чрез различни средства и дейности:

1. Общодостъпна библиотека;
2. Любителски художествени колективи;
3. Кръжоци и клубове за разпространение на знания;
4. Концерти, спектакли, изложби;
5. Празници и рутуали;
6. Младежки дейности;
7. Допълнителна стопанска дейност, свързана с предмета на дейности в съответствие с действащото законодателство, като приходите от нея се ползват за постигане на определените в този Устав цели и не се разпределя печалба.
8. Читалищната сграда и собственост или ползвано от читалището имущество не може да се предоставя възмездно или безвъзмездно.
* За постоянно ползване от политически партии и организации;
* За дейност на нерегистрирани по Закона за вероизповеданията общности и политически лица с нестопанска цел на такива общности;
* За хазартни игри и други дейности, противоречащи на добрите нрави, националното самосъзнание и традиции;
* На председателя, секретаря, членовете на настоятелството и проверителната комисия и на членовете на техните семейства.

**ГЛАВА ТРЕТА**

**ЧЛЕНСТВО**

 **ЧЛЕН 10.**

 Самоуправлението на Народно читалище „Възраждане”-1927г. се изразява в доброволното участие на членовете му във вземането на решения, предопределящи неговото развитие. То съществува докато има най-малко 60 редовно отчетени членове, които могат да избират ръководните му органи.

**ЧЛЕН 11.**

1. Членовете на читалището са: индивидуални, колективни и почетни.
2. Индивидуалните членове са български граждани. Те биват действителни и спомагателни.
3. Действителните членове са лица, навършили 18 години, които участват в дейността на читалището, редовно плащат членския си внос и имат право да избират и да бъдат избирани в ръководните органи на читалището.
4. Спомагателните членове са лица до 18 годишна възраст, които нямат право да избират и да бъдат избирани; те имат право на съвещателен глас.
5. Колективните членове съдействат за осъщетвяване целите на читалището, подпомагат дейностите, поддържането и обогатяването на материалната база и имат право на един глас в Общото събрание. Колективни членове могат да бъдат професионални организации, стопански организации, търговски дружества, кооперации и сдружения, културно-просветни и любителски клубове и творчески колективи.
6. Почетни членове могат да бъдат български и чужди граждани с изключителни заслуги на читалището. Тяхното членство се утвърждава от Общото събрание по решение, предложено от Настоятелство.

**ЧЛЕН 12.**

Читалищните членове имат право на информация за дейността на читалището и решенията на неговите ръководни органи, за състоянието и ползването на материалната база и имущество, за изпълнението на бюджета.

**ЧЛЕН 13.**

Членовете на читалището имат задължението да спазват Устава, да подпомагат дейността и да издигат авторитета на читалището, да пазят и обогатяват читалищното имущество.

**ЧЛЕН 14.**

Членството на читалището може да се прекрати в следните случаи:

1. При неплащане на членски внос-поради отпадане;
2. По молба на члена до Настоятелството-по собствено желание;
3. При грубо нарушаване на Устава, непристойно поведение, уронване авторитета на читалището, злоупотреба с читалищното имущество-с изключване от Общото събрание.

**ГЛАВА ЧЕТВЪРТА**

**ОРГАНИ НА УПРАВЛЕНИЕ И КОНТРОЛ**

**ЧЛЕН 15.**

 Върховен орган на Народно читалище „Възраждане”-1927г. е Общото събрание.

**ЧЛЕН 16.**

Общото събрание на читалището се състои от действителните членове, по един представител на колективните членове и желаещите да участват почетни членове. В Общото събрание със съвещателен глас могат да участват и спомагателните членове.

**ЧЛЕН 17.**

Общото събрание има следните компотенции:

1. Приема, изменя и допълва Устава;
2. Отменя решения на другите органи на читалището;
3. Взема решение за откриване на клонове на читалището след съгласуване с Общината;
4. Взема решение за закупуване на недвижими имоти на читалището и задаване право на строеж върху собствени парцели;
5. Взема решение за учредяване на търговско дружество със собствен капитал на читалището;
6. Взема решение за изключване на членове на читалището;
7. Взема решение за прекратяване дейността на читалището;

**ЗАБЕЛЖКА:** Решенията от т.1 до т.7 включително, се вземат с мнозинство, най-малко 2/3 от имащите право на глас членове.

1. Избира и освобождава членовете на Настоятелството, проверителната комисия и председателя;
2. Утвърждава почетните членове на читалището;
3. Определя основните насоки за дейността на читалището;
4. Приема решение за членуване или прекратяване на членството в читалищни сдружения;
5. Приема бюджета на читалището;
6. Приема годишния отчет до 30 март на следващата година;
7. Определя размера на членския внос;
8. Взема решение за сезиране на съда за закононарушения на ръководството или отделни читалищни членове.

**ЗАБЕЛЖКА:** Решенията от т.8 до т.15 се вземат с обикновено мнозинство от присъстващите членове с право на глас.

Решенията на Общото събрание са задължителни за другите органи на читалището.

**ЧЛЕН 18.**

1. Редовно общо събрание на читалището се свиква от Настоятелството по веднъж годишно. Извънредно Общо събрание може да бъде свикано по решение на Настоятелството, по искане на Проверителната комисия или на 1/3 от членовете на читалището с право на глас. При отказ на Настоятелството да свиква Извънредно Общо събрание, до 15 дни от постъпването на искането, Проверителната комисия или 1/3 от членовете на читалището с право на глас, могат да свикат Общо събрание от свое име.
2. Поканата за събрание трябва да съдържа дневния ред, датата, часа и мястото за провеждането му и кой го свиква. Тя трябва да бъде получена срещу подпис или връчена не по-късно от 7 дни преди датата на провеждането. В същия срок на вратата на читалището и на други общодостъпни места в селото трябва да бъде залепена поканата за събрание.
3. Общото събрание е законно, ако присъстват най-малко половината от имащите право на глас членове на читалището. При липса на кворум събранието се отлага с един час. Тогава събранието е законно, ако на него присъстват не по-малко от 1/3 от членовете при редовно Общо събрание и не по-малко от половината плюс един от членовете при извънредно общо събрание.
4. Две трети от членовете на Общото събрание на читалището могат да предяват иск пред Окръжния съд по седалището на читалището за отмяна на решение на Общото събрание, ако то противоречи на Закона или Устава.
5. Искът се предявява в едномесечен срок от узнаването на решението, но не по-късно от една година от датата на вземане на решението.
6. Прокурорът може да поиска от Окръжния съд по седалище на читалището да отмени решението на Общото събрание, което противоречи на Закона или Устава, в едномесечен срок от узнаване не решението, но не по-късно от една година от датата на вземане на решението.

**ЧЛЕН 19.**

Настоятелството има следните компетенции:

1. Свиква Общото събрание;
2. Подготвя и внася в Общото събрание проекти за бюджет на читалището;
3. Подготвя и внася в Общото събрание проекти за решения със съответните мотиви по дневния ред;
4. Подготвя и внася в Общото събрание отчет за дейността на читалището;
5. Осигурява изпълнението на решенията на Общото събрание;
6. Утвърждава щата на читалището;
7. Взема решение за назначаване на секретар на читалището, определя заплатата му и утвърждава длъжностната характеристика;
8. Решава въпросите за откриване и закриване на творчески колектив, клуб или друга форма на дейност;
9. Взема решение за промяна в отделните параграфи на текущият бюджет;
10. Утвърждава правилник за вътрешния ред или други наредби, регулиращи читалищната дейност;
11. Взема решение за морално и материално стимулиране;
12. Взема решение за отдаване под наем свои помещения за период не по-дълъг от мандата си.

**ЧЛЕН 20.**

1. Настоятелството взема решения с болшинство повече от половината от членовете му.
2. За заседанията на Настоятелството се води протоколна книга, а протоколите се подписват от председателя.
3. Заседанията на Настоятелството се ръководят от председателя, а при необходимост от негов заместник.
4. На заседанията на Настоятелството присъстват председателя на Проверителната комисия с право на съвещателен глас.
5. При отпадане на член на Настоятелството, до следващото Общо събрание то може да кооптира подходящо лице по негова преценка.

**ЧЛЕН 21.**

Председателят на Народно читалище „Възраждане”-1927г. е член на Настоятелството и се избира от Общото събрание за срок от 3 /три/ години.

**ЧЛЕН 22.**

Председателят:

1. Представлява читалището;
2. Свиква заседанията на Настоятелството;
3. Ръководи Общото събрание;
4. Отчита дейността си пред Настоятелството;
5. Наблюдава работата на секретаря на читалището по организацията на текущата работа;
6. Организира цялостната дейност на читалището съобразно Закона, Устава и решенията на Общото събрание.

**ЧЛЕН 23.**

 Секретарят на Народно читалище „Възраждане”-1927г. е щатен организатор на текущата дейност на читалището. Той работи на безсрочен трудов договор, който може да се прекрати по правилата на Кодекса на труда.

**ЧЛЕН 24.**

Секретарят:

1. Организира изпълнението не решенията на Настоятелството, включително решенията за изпълнението на бюджета.
2. Организира текущата основна и допълнителна дейност.
3. Отговаря за работата на щатния и хоноруван персонал.

Представлява читалището заедно и поотделно с председателя.

 **ЧЛЕН 25.**

1. Секретарят на читалището участва в заседанията на Настоятелството със съвещателен глас. Настоятелството може да реши да кооптира секретаря за свой член до края на мандата си.
2. С изтичането на мандата на Настоятелството, договорът със секретаря не се прекратява. Новото Настоятелството може да прекрати договора само по наличие на причини по Кодекса на труда.
3. Секретарят не може да е в роднински връзки с членовете на Настоятелството и Проверителната комисия по права и съребрена линия до четвърта степен, както и да бъде съпруг /съпруга на председателя.

 **ЧЛЕН 26.**

1. Проверителната комисия се състои от 3 /трима/ членове, избрани от Общото събрание за срок от 3 години.
2. Членовете на Проверителната комисия не могат да бъдат лица, които са в трудово-правни отношения с читалището или са роднини на членовете на Настоятелството, на председателя или на секретаря по права линия , съпрузи, братя, сестри и роднини по сватовство от първа степен.
3. Проверителната комисия контролира спазването на Закона, Устава и решенията на Общото събрание от Настоятелството, председателя и секретаря.
4. При констатирани нарушения Проверителната комисия уведомява Общото събрание на читалището, а при данни за извършено престъпление – и органите на прокуратурата.
5. Ако цялото Настоятелство или повече от половината му членове си подадат оставката или напуснат неговия състав, ръководството на читалището се поема от Проверителната комисия, която е длъжна в едномесечен срок да свиква Общо събрание на членовете за избиране на ново Настоятелство.

 **ЧЛЕН 27.**

Не могат да бъдат избирани за членове на Настоятелството и Проверителната комисия лица, които са осъждани на лишаване от свобода за умишлени престъпления от общ характер.

 **ЧЛЕН 28.**

Членовете на Настоятелството, включително председателя и секретарят, подават декларация за конфликт на интереси при условията и по реда на Закона за предотвратяване и разкриване на конфликт на интереси.

Декларациите се обявяват на интернет страницата на читалището.

**ГЛАВА ПЕТА**

**ИМУЩЕСТВО И ФИНАНСИРАНЕ**

 **ЧЛЕН 29.**

 Имуществото на читалището се състои от собствени недвижими имоти, движими вещи, ценни книжа, вземания и от предоставени за безвъзмездно ползване недвижими имоти и книги.

 **ЧЛЕН 30.**

Читалището набира средства от:

1. Членски внос;
2. Субсидия от общинския бюджет;
3. От наем;
4. Дарения;
5. Други приходи.

 **ЧЛЕН 31.**

Движими вещи могат да бъдат отчуждавани, бракувани или заменяни с по-доброкачествени само по решение на Настоятелството.

 **ЧЛЕН 32.**

1. Председателят на читалището ежегодно представя предложение за своята дейност за следващата година пред Настоятелството.
2. Читалището изпълнява касаещата го част от общинската програма за развитие на читалищата.
3. Председателят на читалището представя ежегодно доклад за осъществените читалищни дейности, за изпълнение на програмата и за изразходваните средства от бюджета до 30 март за предходната година.

**ГЛАВА ШЕСТА**

**ПРЕКРАТЯВАНЕ**

 **ЧЛЕН 33.**

Читалището може да бъде прекратено по решение на Общото събрание, вписано в регистъра на Окръжния съд. То може да бъде прекратено с ликвидация или по решение на Окръжния съд, ако:

1. Дейността му противоречи на Закона, Устава и добрите нрави;
2. Имуществото му не се използва според целите и предмета на дейността.
3. Е налице трайна невъзможност читалището да дейсвта или не се развива дейност за период от две години. В този случай министърът на културата изпраща сигнал до прокурора за констатиране липса на дейност.
4. Не е учредено по законния ред.
5. Е обявено в несъстоятелност.

 **ЧЛЕН 34.**

При прекратяване на читалището ликвидацията се извършва от Настоятелството или определено от нега лице. След удовлетворение на кредиторите, останалото имущество се предоставя на кметството в с.П.Славейков, което пък го предоставя за извършване на обществено полезна дейност съобразно предвидените в този устав цели на други читалища или на нестопанска организация със същата или близка цел.

**ГЛАВА СЕДМА**

**ЗАКЛЮЧИТЕЛНИ РАЗПОРЕДБИ**

1. Читалището има кръгъл печат с надпис „Народно читалище „ВЪЗРАЖДАНЕ”с.П.Славейков, общ.Севлиево, в средата разтворена книга, основано през 1927год.”
2. Празник на читалището е 27 октомври-съвместен празник с цялото село.

с.Петко Славейков Председател на читалището………….

общ.Севлиево /Денка Тодорова/